Fridtjof Josefsen

Fridtjof Stensæth Josefsen (født 1990) er en norsk skuespiller og programleder. Han er vokst opp i Oslo og er bror til komiker Mathea Stensæth Josefsen. 

 TV-roller 
Han tv-debuterte høsten 2011 som en av programlederne i Kollektivet på TV 2. De andre medvirkende var Sebastian Trulsrud Brynestad, Cecilie Steinmann Neess, Kevin Vågenes og Jakob Schøyen Andersen. Kollektivet hadde sin siste sending i 2015.

Sammen med Jakob Schøyen Andersen laget og spilte han i musikkhumorserien Hit for hit som ble vist på NRK1 våren 2018. I 2021 spilte han rollen som Alexis Munthe i adventsserien Nissene i bingen. Rollefiguren var en parodi basert på Paradise Hotel-deltageren Even Kvam. I 2023 spilte han hovedrollen, skrev manus og regisserte TV-serien Manndag, en serie på seks episoder på tre minutt hver. For serien ble han nominert til Gullruten 2024 i klassen beste skuespiller humor, mens serien ble nominert til pris under Canneseries. I TV-serien Dummedag spilte han Professor Pretter.

 Teaterroller 
I 2019 spilte Josefsen rollen som Willy Wonka i Det Norske Teatrets oppsetning av Charlie og sjokoladefabrikken.

 Annet 
Han har også vært gjest i podkasten Dustene. Han ble nominert til Humorprisen i klassen årets morsomste på TV/publikumsprisen tre ganger, for 2018, 2020/2021 og 2023.

 Referanser 

 Eksterne lenker 


Kategori:Norske skuespillere
Kategori:Personer fra Oslo